《大儿时中堂成德修弟喜而赋之因次元韵》
宋代·陶梦桂

有谭名利者，耳若了不闻。
心乎平似水，身也懒於云。
眇眇居人世，骎骎过隙曛。
田园趣归去，风月谩平分。
有子万事足，一堂何足论。
还欣身有托，或谓寿无根。
静处安吾分，超然忘世纷。
炉薰祝万寿，持用答吾君。

作者简介：陶梦桂（一一八○～一二五三），字德芳，隆兴府（今江西南昌）人。宁宗嘉定十三年（一一二○）进士，调德安府司户参军。辟为安陆军节度推官。入荆南、四川安抚司幕。历知吉州万安、鄂州武昌县，通判辰州、岳州。官至朝请郎。理宗嘉熙三年（一二三九），命知容州，未赴。閒居十五年，宝祐元年卒，年七十四。有《平塘陶先生诗》三卷（卷三为附录），今仅存民国宜秋馆翻刻清雍正十二年修补明崇祯元年裔孙陶文章刊本。事见本集卷三宋罗必先《故知容州朝请陶公墓志铭》及近人李之鼎跋。　陶梦桂诗，以宜秋馆翻刻本（藏浙江图书馆）为底本，底本明显错讹酌予订正。